寄題經父萱堂
作者：孔武仲
朝代：宋

paragraphs: 萱堂有秋花，對客如勸侑。
人生本多事，更以百憂副。
愔愔橫天壤，擾擾迷刻漏。
傾地救海涸，掲柱支山仆。
徒將一心淑，日與萬慮鬭。
不如偷餘閒，來此玩孤秀。
熒熒千明缸，照映相前後。
凝氣粲如笑，泣露亂欲溜。
頽然寓遠懷，可以消永晝。
吾兄儒林傑，器業包宇宙。
﨑嶇從遠宦，爲國警邊候。
飛沙蔽城隍，積雪冷襟袖。
頗思東南州，水竹兩幽茂。
樓臺壓江濤，窻户排雲岫。
翹瞻不可見，夢想勞頭脰。
樊籠送飛鴻，檻井看騰狖。
暫憑時景佳，寛此腰圍瘦。
吾儕所至樂，未厭夷居陋。
賓侣時可邀，從容醉方酭。